text: Hjemløse får gratis briller
  02 december 2014 kl. 12.23
  Den svenskejede brillebutik Smarteyes i Vejle forærer i dag omkring 60 briller væk, til brugerne hos Kirkens Korshær.
  Det kan være mennesker, der har så mange personlige problemer, at de ikke kan overskue at købe briller.
  Det er Kirkens Korshær der har udvalgt 60 personer, som varmestuen mener er værdigt trængende. De kom tirsdag ind i butikken for, at få foretaget synstest og finde et passende brillestel.
  Det usædvanligt gode tilbud blev taget godt imod. 
  - Der har været run på, fortalte leder af Kirkens Korshær i Vejle, Jens Lundsgaard til TV SYD.
  Brillebutikken har taget traditionen om, at gøre noget godt i lokalsamfundet med sig fra Sverige.
  I oktober uddelte butikken i Aarhus omkring 70 briller, og senere på måneden bliver der fundet briller til hjemløse i Randers.
  Det fortæller butikschef Tina Vernegreen til TV SYD.
  Hun afviser det er markedsføring, men siger de glæder sig til at hjælpe folk der ellers ikke ville få nye briller.
  Brillebutikken har sat alle synstiderne af til de nye kunder, så de forventer ikke, at der kommer ret mange af butikkens sædvanlige kunder.
  
  